Print View: Vandag in Woorde: Geskenk Kreatiewe bestuurder
Vandag in Woorde: Geskenk
Dit is al weer sulke tyd! Die tyd van gee en ontvang. Dan raai jy dalk heeltemal reg. Die tema vir hierdie week in Vandag in Woorde is ‘GESKENK’.
Vir hierdie tema is daar so baie om oor te skryf. Die heel eerste ‘GESKENK’ wat in my gedagtes kom, is al die wonderlike verniet en onverdiende geskenke wat ek (en jy beslis ook) uit God se Vaderhand ontvang het en dié wat ek daagliks vars en nuut ontvang.
Dan dink ek aan ’n ‘GESKENK’, oftewel ’n hele paar wat ek by my Bokka gekry het oor die jare. Het jy so ’n spesiale GESKENK wat jy lankal ontvang het maar dit nog elke dag, of tenminste elke week, geniet en waardeer. Of dalk is daai geskenk al poegaai, maar nog heel in jou onthou-gedagtes. Vertel ons daarvan.
Verder is daar die GESKENK wat ek al so lank voor wag, maar nog nie ontvang het nie. Tog het ek dit nog nie op my hoop-ek-kry-dit-eendag-lysie dood gekrap nie. Dit sal ’n rooietjie wees. ’n Vinnige rooietjie. ’n Vinnige rooietjie met ’n afslaan dakkie. Wat is joune?
O ja, en dan is daar ’n GESKENK wat elkeen van al ontvang het en oor kan skryf. Dis die een wat jy vol opgewondenheid en afwagting oop skeur, dit versigtig uitdop en bekyk. En omdraai en van agter af ook bekyk. En weer omdraai en steeds bekyk sonder die geringste idee wat mens daarmee doen of waarvoor mens dit gebruik nie. Dan kyk jy op en sê: ‘Baie dankie. Ek wou nog altyd een van dié hê,’ terwyl jy dink: ‘ ek hoop ek ken iemand wat my sal kan sê wat dit is!’
In dieselfde asem is daar daai onbenullige geskenkies wat nog altoos, na ’n hele paar jaar, so handig is. Of daai 23e paar sokkies of die 17e serp, wat jy nog nooit kon gebruik nie omdat dit te klein is of kapoen nie by jou gelaatskleur pas nie.
Skryf hierdie week oor ’n GESKENK in die genre van jou voorkeur. Indien die woord GESKENK nie in jou titel voorkom nie, haak dit seblief daarbý aan, bv.:
Hy het dit vir my gestuur – Geskenk.
Dan kan ek en almal wat lees, dadelik sien dis ’n bydrae tot die tema. Om te skryf is ook ’n GESKENK. Gebruik dit om deel te neem aan hierdie tema.
Lekker skryf tot volgende week.